Pro-lewe-dokter in ‘nagmerrie’ vasgevangDr. Jacques de Vos tydens die tugverhoor. (Foto: Doctors for Life International) Drie jaar nadat ŉ jong dokter van onetiese gedrag beskuldig is nadat hy ŉ swanger vrou ingelig het dat haar ongebore baba ŉ mens is, sloer die Raad op Gesondheidsberoepe (RGB) se tugsaak teen hom steeds. Dr. Jacques de Vos was in 2017 ŉ intern by 2 Militêre Hospitaal in Kaapstad toe die hospitaal hom geskors het weens dié beweerde opmerking. Hy is destyds sonder ŉ verhoor van sy ginekologie-rotasie geskors ná die opmerking. Sy internskap is in Junie 2017 reeds afgehandel en hy sou daarna met sy gemeenskapsdiens begin het. Die hospitaal het egter geweier om hom af te teken. De Vos kon sedertdien nog glad nie weer praktiseer nie. Die saak, wat reeds etlike kere uitgestel is, sou in April vanjaar hervat word. Dit is weens die Covid-19-pandemie egter onbepaald uitgestel. Martus de Wet, De Vos se regsverteenwoordiger, het die afgelope week gesê drie jaar nadat die klagte teen De Vos aanhangig gemaak is, wag hulle boonop steeds vir ŉ verklaring van die klaagster teenoor wie De Vos die opmerking glo gemaak het. Terwyl die betrokke partye onderling informeel ooreengekom het dat die saak op 1 Oktober hervat sou word, het die RGB nie die datum bevestig nie. Daar is dus steeds geen datum vir wanneer die verhoor hervat gaan word nie. Dr. Jacques de Vos. “Dr. De Vos kan intussen steeds nie praktiseer nie. Hy doen wat hy kan om aan die gang te bly en vir homself te sorg. Die hele kwessie het uiteraard ook ŉ uitwerking op sy gesondheid,” het De Wet gesê. De Vos het diepaartrombose en is in ŉ rolstoel. Twee van die aanvanklike vier klagte teen De Vos is sedertdien laat vaar en hoewel die RGB aangedui het dat hy die hooggeregshof gaan nader vir ŉ hersiening van hierdie besluit, is daar tot dusver nog geen sodanige aansoek ingedien nie. De Vos se regspan het die tugkomitee gevra om hom onskuldig op die klagte teen hom te bevind sodat die “nagmerrie” waarin hy hom bevind, beëindig kan word. Priscilla Sekhonyana, woordvoerder van die RGB, het by navraag gesê geen datum is nog vasgestel nie.